
ԼԵՌ ԲԱՐՁՐԱՆԱԼ ԵՒ ԱՊԱ ԼԵՌԷՆ ՎԱՐ ԻՋՆԵԼ

Սիրելի՛ Դպրեվանեցիներ,
         	Ես այսօր, ձեզի ուղղուած այս առաջին խօսքով, կ՚ուզեմ անդ-րադառնալ ձեր Դպրեվանք գալու երեւոյթին։
Աւետարան ըստ Մարկոսի 9-րդ գլուխին 2-րդ համարին մէջ կը կարդանք. «Վեց օր ետք՝ Յիսուս իր հետ առաւ Պետրոսը, Յակոբոսը եւ Յովհաննէսը եւ զանոնք բարձր լեռ մը հանեց, ուր առանձին էին»։ Ինչո՞ւ լեռ ելան, Յիսուս իր երեք առաքեալները ինչո՞ւ լեռ հանեց. այսօր իրիկուն պիտի գտնէք պատասխանը, երբ կարդաք Աւետարան ըստ Մարկոսի 9.2–10։
Ձեր ուշադրութեան յանձնելիք առաջին կէտս այն է, որ մենք որպէս Դպրեվանքի տեսչութիւն ուրախ ենք որ դուք Դպրեվանք եկած էք։ Հիմա տակաւին շա՜տ կանուխ է, որ անդրադառնաք թէ ի՛նչ է Դպրեվանքը եւ ինչո՛ւ եզակի է դպրեվանեցի ըլլալը։ Ասոնք պիտի սորվիք Դպրեվանքին մէջ ապրելով եւ կազմաւորուելով։ Ձեր կեանքո՛վ պիտի վայելէք դպրե-վանեցի ըլլալը եւ զայն ձեր շրջապատին պիտի փոխանցէք աստիճա-նաբար։ Սակայն, այս հանգրուանէն սկսեալ, գիտակցեցէք թէ աշխարհը ձգած եւ լեռ բարձրացած էք։
Երկրորդ, Յիսուս մեզ Պիքֆայա բերած է, Լիբանանի այս լեռը հանած է։ Այո՛, դուք, ձեր ծնողները եւ թերեւս նաեւ այլ հարազատներ ձեր Դպրեվանք գալուն մէջ դերակատար են. սակայն, եթէ Դպրեվանքի ճամբով Աստուծոյ պիտի ծառայէք մեր ժողովուրդին ընդմէջէն,– եւ անոր համար հոս էք,– այն ատեն ամբողջական վստահութիւն պիտի ունենաք Աստուծոյ վրայ։ Յիսուսի երեք աշակերտները չէին հարցներ թէ ինչո՞ւ լեռ կ՚ելլէին, իրենց համար այդ մէկը կարեւոր ալ չէր, որովհետեւ գիտէին որ իրենց ուսուցիչին հետ պիտի ըլլային, անոր՝ որ կ՚ըսէր. «Ով որ ուզէ ինծի ծառայել՝ պէտք է ինծի հետեւի, եւ ինծի ծառայողը պիտի ըլլայ հոն՝ ուր ես կը գտնուիմ։ Եւ Հայրս պիտի պատուէ ինծի ծառայողը» (Յհ 12.26)։
Երրորդ, մենք այսօր լեռան վրայ ենք, սակայն հոս պիտի չմնանք, այլ նորէն,–քանի՜ տարիներ յետոյ Աստուած գիտէ ,– աշխարհ պիտի երթանք. անպայման պիտի իջնենք լեռէն եւ վերադառնանք մեր կոչումին։ Վստա-հաբար, Յիսուսի երեք աշակերտները փափաքեցան լեռան վրայ մնալ։ Աստուծոյ մտերմութեան մէջ ըլլալ՝ բարձունքի մը վրայ, կը նշանակէ վերանալ, բարձրանալ եւ ամենէն աննշան երեւոյթները անգամ փորձել Աստուծոյ դիտանկիւնէն տեսնել։ Սակայն, Աստուած մեզ հոն պիտի չձգէ. որովհետեւ մեզ հոգեւորապէս թրծելէ յետոյ, պիտի ղրկէ իր ժողովուրդին, յանձնարարելով՝ «Արածէ՛ իմ ոչխարներս» (Յհ 21.16)։ Լեռան վրայ, աստ-ւածային մօտիկութիւնը վայելելը ժամանակաւոր է Աստուծոյ կամքովն իսկ, որովհետեւ այդ կարճ բայց քաղցր պահն է որ մեր կեանքը ծառա-յութեան կրակով պիտի բորբոքէ։ Աստուած մեզ լեռան համար չէ ստեղծած, այլ՝ ձորին ու դաշտին, ուր մեր առաքելութիւնը պիտի ծաւալենք՝ միշտ լեցուած մնալով լեռան փորձառութեամբ եւ շնորհքով։ Լեռը պիտի կերտէ մեզ եւ մենք լեռան խորհուրդը պիտի տանինք մեր նմաններուն։ 
Չորրորդ, մենք լեռան վրայ, Պիքֆայայի Դպրեվանքին մէջ, առան-ձին չենք Աստուծոյ հետ, այլ մեր եղբայրներով շրջապատուած ենք։ Այսինքն, մեր կեանքը ճգնաւորութիւն չէ, այլ ընտանիք է, տուն է։ Ինչպէս Յիսուս ինք եւ իր օրինակին հետեւող առաքեալները, մենք եւս ձգեցինք հայր, մայր, քոյր, եղբայր, ընկերներ եւ հարազատներ՝ մեր երկնաւոր Հօր կամքը կատարելու (հմմտ. Մտ 12.49), նոր ընտանիք մը կազմելու, նոր տուն մը ունենալու համար Դպրեվանքէն ներս, եւ այս ընտանիքը, այս տունը Աստուծոյ եւ մեր ազգին տունն է. որովհետեւ, դպրեվանեցին հրաւիրուած է միշտ Աստուծոյ եւ հայ ժողովուրդին համար ապրելու, այդ հեռանկարով ուսանելու, այդ տեսլականով կոփուելու։ Այս իրակա-նութիւնը շօշափելիօրէն կը ցոլայ Դպրեվանքէն ներս երկու բառերով՝ առաջին, «ժառանգ», որմէ կը սերի «ժառանգաւորաց»-ը, որ կը բնորոշէ Դպրեվանքի առաջին չորս տարիներու սաները, եւ երկրորդ, «ընծայ», որմէ կը սերի «ընծայարան»-ը, որ կը բնորոշէ Դպրեվանքի վերջին չորս տարիներու սաները։ Այս երկու հասկացողութիւնները՝ «ժառանգ-ժառան-գաւորաց» եւ «ընծայ-ընծայարան» կամաց-կամաց աւելի լաւ պիտի ըմբռնէք եւ իւրացնէք։ Ես այսօր կը գոհանամ միայն նշելով, թէ մեզի տրուած անսպառելի «ժառանգ»-ը Քրիստոսի ակնարկած գանձն է (հմմտ. Մտ 13.44), որուն ժառանգութեան արժանի դառնալով կրնանք վաւե-րական «ժառանգաւորներ» ըլլալ, եւ մեզմէ ակնկալուած «ընծան» մեր ամբողջական ծառայութիւնն է (հմմտ. Մտ. 20.28), որ նուիրումով արտայայտութիւն կը գտնէ եւ մեզ ճշմարիտ «ընծայեալներու» կը վերածէ։ 
Կ՚աղօթեմ որ Աստուած այնպէս մը լեցնէ ձեր դպրեվանքեան լեռան տարիները, որ երբ լեռէն վար իջնէք եւ մտնէք ձեր ծառայական կեանքին մէջ բնաւ չզղջաք թէ պարապ պահ մը անցուցած էք Դպրեվանքէն ներս։ Օրհնեալ ըլլաք։

